Predkladacia  správa

           Riadiaca rada Programu OSN pre životné prostredie (UNEP) je medzivládny orgán OSN pre životné prostredie, pozostávajúci z 58 členských krajín OSN a volený Valným zhromaždením OSN na dobu troch rokov. O jej vytvorení  sa rozhodlo na konferencii OSN v Štokholme v r. 1972, kedy sa ukázala potreba  riešiť program ochrany životného prostredia  na inštitucionálnej úrovni a zaoberať sa jeho finančným zabezpečením. Zasadnutie Riadiacej rady UNEP sa koná raz ročne, a to striedavo riadne zasadnutie a osobitné zasadnutie.
          UNEP hrá už niekoľko rokov poprednú úlohu pri ochrane a zlepšovaní stavu životného prostredia v celosvetovom meradle. Jeho najvýznamnejšou úlohou je implementácia trvalo udržateľného rozvoja, ktorý je bezpodmienečný pre zachovanie života na našej planéte. Medzi ďalšie priority patrí implementácia Agendy 21 a ďalších výsledkov Konferencie OSN o životnom prostredí a rozvoji /UNCED/ z r. 1992, vrátane výsledkov Svetového summitu o trvalo udržateľnom rozvoji /WSSD/ z r. 2002. 
        Nezastupiteľné miesto má UNEP ako monitorovacia a hodnotiaca inštitúcia, ktorá vyhodnocuje environmentálne vedecké dáta a vhodnou formou ich postupuje tvorcom environmentálnej politiky. Táto priorita je spojená s katalytickou činnosťou predovšetkým v oblasti medzinárodnej environmentálnej legislatívy, environmentálneho  hodnotenia ekonomík, účtovníctva a obchodných aspektov spojených  s niektorými medzinárodnými dohovormi. Stále viac je zrejmé, že súčasná ochrana životného prostredia dosahuje svoje hranice a musí  prejsť zásadnou zmenou trhovo orientovaných nástrojov umožňujúcich  menej nákladný technický prístup k environmentálnemu riadeniu. Katalytická úloha je spojená s pochopiteľnou nemožnosťou obsiahnuť tie  činnosti, ktoré v konečnom dôsledku sú lepšie zvládnuteľné z úrovne  národných vlád, regionálnych zoskupení, mimovládnych organizácií. Na národnej úrovni by UNEP mal byť pripravený napomôcť štrukturálnej  prestavbe. V každodennej práci UNEP však musí byť kladený dôraz na regionálnu spoluprácu predovšetkým s regionálnymi hospodárskymi komisiami OSN v rámci vlastných regionálnych programov spolu so sekretariátmi regionálnych zoskupení, t.j. dôraz musí byť kladený na decentralizáciu činností smerom k regionálnym úradom UNEP.
          SR je členom Riadiacej rady UNEP od r. 1993, mandát bol obnovený počas 54. Valného zhromaždenia OSN v r. 1999. SR sa aktívne sa zapája do rozhodovacieho procesu a zúčastňuje sa na jeho činnosti. Delegácia SR na čele s ministrom životného prostredia sa pravidelne zúčastňuje zasadnutí Riadiacej rady UNEP v sídle UNEP, ktoré je v Nairobi v Keni. Uznanie, ktoré patrí SR pokiaľ ide o výsledky dosiahnuté v oblasti životného prostredia zdôrazňuje i fakt, že významnú funkciu  predsedu zasadnutia Riadiacej rady vykonával v r. 1999-2001 minister životného prostredia SR, László Miklós, ktorý predsedal 20. zasadnutiu Riadiacej rady UNEP.
        Predchádzajúce 21. zasadnutie Riadiacej rady UNEP sa konalo 5.-9.2.2001 v Nairobi. Program bol zameraný do rozličných oblastí životného prostredia. Jedno z najdôležitejších rozhodnutí, ku ktorým  dospelo  21. zasadnutie Riadiacej rady UNEP, sa týka realizácie  celosvetovej štúdie o vplyve ortute na zdravie človeka a na životné prostredie, ktorá vyhodnotí efektívnosť nákladov pokiaľ ide o opatrenia a technológie zamerané na odstránenie znečistenia ortuťou.
	  	Ďalej sa rozhodlo vytvoriť otvorenú medzivládnu skupinu ministrov alebo ich zástupcov, ktorá preskúma ako posilniť riadenie životného prostredia na medzinárodnej úrovni i financovanie UNEP. 
		Zároveň ministri životného prostredia z vyše 80 štátov schválili plán práce UNEP na r. 2002-2003 i rozpočet  vo výške 120 miliónov USD. Výkonný riaditeľ UNEP, Klaus Töpfer, v tejto súvislosti zdôraznil, že ambiciózna práca UNEP si vyžaduje vyššiu finančnú podporu, preto je životne dôležité rozšíriť bázu donorov. Poďakoval členským štátom Európskej únie, ktoré zabezpečili  60% základných financií UNEP a za podporu  poďakoval i severoeurópskym štátom, USA a Kanade. Zaviazal sa, že sa vynasnaží docieliť, aby sa i ďalšie štáty, vrátane arabského sveta, intenzívnejšie zapojili do práce UNEP.
K  významným rozhodnutiam z oblasti chemických látok patrila i nová iniciatíva dôsledne sa zaoberať problematikou olovnatého benzínu, ako aj primäť štáty, aby ratifikovali Rotterdamský dohovor. Zároveň sa zdôraznil i význam podpísania Štokholmského dohovoru. Na programe rokovania bola ďalej podpora koordinácie medzinárodných dohovorov a vytvorenie nástrojov environmentálnej politiky. K problémom, ktorým musí UNEP venovať pozornosť patrí informovanosť o stave životného prostredia – v tejto súvislosti výkonný riaditeľ UNEP i nový predseda zasadnutia zdôraznili rastúci význam internetu a telekomunikácií pri zvyšovaní environmentálneho povedomia obyvateľstva na celom svete.
     	V súvislosti so zmenou klímy Riadiaca rada prijala rozhodnutie, v ktorom žiada UNEP, aby pokračoval v aktivitách súvisiacich s vyhodnocovaním klimatických zmien a venoval pozornosť ich strategickému riešeniu. Zároveň vyzvala jednotlivé členské štáty Rámcového dohovoru o klimatických zmenách, aby podporili vytvorenie národných klimatických programov, ktoré by okrem iného riešili otázku integrovaného vyhodnotenia klimatických vplyvov. Účastníci 21. zasadnutia Riadiacej rady UNEP prerokovali i ďalšie okruhy problémov, napr. úlohu občianskej spoločnosti, riadenie UNEP, obchod a životné prostredie, zaangažovanie mládeže do akcií UNEP, program periodického hodnotenia environmentálneho práva pre prvé desaťročie 21. storočia, účasť UNEP na práci GEF, štatút medzinárodných environmentálnych dohovorov a protokolov, atď.
 V dňoch 13.-15. februára 2002 sa konalo 7. osobitné zasadnutie Riadiacej rady UNEP, ktoré sa uskutočnilo v Cartagene, Kolumbia. Delegáti sústredili svoju pozornosť predovšetkým na prípravy na Svetový summit o trvalo udržateľnom rozvoji a na problematiku medzinárodného spravovania životného prostredia. Zasadnutie v Cartagene sa  zaoberalo aj vyhodnotením implementácie jednotlivých rozhodnutí 21. zasadnutia Riadiacej rady UNEP. 
 V zmysle rozhodnutia 21. zasadnutia sa  blížiace 22. zasadnutie Riadiacej rady UNEP  bude konať v Nairobi v dňoch 3.-7.2.2003. V súlade so schváleným programom budú delegáti venovať pozornosť predovšetkým implementácii výsledkov Svetového summitu o trvalo udržateľnom rozvoji, ktorý sa konal 26.8.-4.9.2002 v Johannesburgu, najmä v súvislosti so životným prostredím, dosiahnutím trvalo udržateľného rozvoja v globalizovanom svete a odstránením biedy. V tomto kontexte sa bude výkonný riaditeľ UNEP, Klaus Töpfer, zaoberať regionálnou dimenziou v práci UNEP. Na plenárnych zasadnutiach sa budú účastníci venovať i vzťahom obchodu a životného prostredia, podpore trvalo udržateľných vzorov výroby a spotreby, financovaniu trvalo udržateľného rozvoja a budovaniu jeho kapacít, ako aj  otázke spoločného prospechu z genetických zdrojov. V priebehu panelovej diskusie dňa 5.2. sa bude rozoberať problematika prepojenia vzťahov medzi chudobou a životným prostredím. Ráta sa i so schválením programu a rozpočtu UNEP na roky 2004-2005.

      Materiál neobsahuje Doložku finančných, ekonomických, environmentálnych vplyvov a vplyvov na zamestnanosť. Náklady súvisiace s účasťou členov delegácie na 22. zasadnutí Riadiacej rady UNEP budú hradené z prostriedkov vysielajúcich organizácií.
      Materiál bol vypracovaný v spolupráci s MZV SR.  V zmysle bodu 3.1.5. Metodického pokynu na prípravu a predkladanie materiálov na rokovanie vlády SR, vydaného vedúcim úradu vlády SR, s účinnosťou od 1.11.2001, nebol tento materiál predložený na medzirezortné pripomienkové konanie.